-kultūros paveldą laiko jiems asmeniškai svarbiu (84 proc.), svarbiu jų bendruomenei (84 proc.), regionui (87 proc.), šaliai (91 proc.) ir visai ES (80 proc.);

-mano, kad valdžios institucijos turėtų kultūros paveldui skirti daugiau išteklių (74 proc.) ir kad už kultūros paveldo apsaugą turėtų būti atsakingos visų pirma valdžios institucijos, įskaitant ES institucijas;

– didžiuojasi kultūros paveldu (82 proc.) ir sutinka, kad kultūros paveldas gali pagerinti gyvenimo kokybę (71 proc.) bei stiprinti priklausymo Europai jausmą (70 proc.).

2.EUROPOS KULTŪROS PAVELDO METŲ (2018 M.) VEIKLOS ĮGYVENDINIMAS

Vykdant Europos kultūros paveldo metų (2018 m.) veiklą buvo laikomasi decentralizuoto požiūrio.

2.1.Europos kultūros paveldo (2018 m.) metų valdymas

Nacionaliniu lygmeniu Europos metai buvo koordinuojami nacionalinių koordinatorių, atstovaujančių dalyvaujančioms šalims – visoms 28 valstybėms narėms, taip pat devynioms asocijuotosioms šalims (Albanijai, Bosnijai ir Hercegovinai, Šiaurės Makedonijos Respublikai, Islandijai, Juodkalnijai, Norvegijai, Šveicarijai, Gruzijai ir Serbijai).

Europos lygmeniu Europos metus bendromis jėgomis įgyvendino Europos Komisija (iki 15 generalinių direktoratų), Europos Parlamentas, ES Taryba, Regionų komitetas ir Europos ekonomikos ir socialinių reikalų komitetas. Komisija užtikrino Europos metų koordinavimą Sąjungos lygmeniu.

Europos Komisijai padėjo 38 pilietinės visuomenės organizacijų grupė (toliau – suinteresuotųjų subjektų komitetas), išrinkta atviro ir skaidraus proceso metu, surengus atvirą konkursą. Taip pat prisidėjo UNESCO ir Europos Taryba.

2017–2018 m. Komisija sušaukė šešis suinteresuotųjų subjektų komiteto ir nacionalinių koordinatorių posėdžius, kad galėtų koordinuoti Europos metų eigą; Europos Parlamento atstovai dalyvavo susitikimuose kaip stebėtojai.

2.2.Ištekliai

Europos kultūros paveldo metų (2019 m.) veiklai 2017–2018 m. laikotarpiu pagal minėtą Sprendimą (ES) 2017/864 buvo skirtas 8 mln. EUR biudžetas. Didelė biudžeto dalis (4,8 mln. EUR) buvo skirta specialiam konkursui dėl bendradarbiavimo projektų pagal programą „Kūrybiška Europa“ finansuoti. Be to, Komisija naudojo šį biudžetą, kad paremtų Europos lygmens projektus, pavyzdžiui, darbą su Tarptautine paminklų ir vietovių taryba (ICOMOS) dėl ES kokybės standartų intervencijų kultūros paveldo srityje, projektą „WeAre#EuropeForCulture“, kartu su Europos Taryba vykdomą projektą „Faro Way“ ir bendrą ES ir UNESCO projektą siekiant suteikti jaunimui daugiau galių paveldo srityje, komunikacijos kampaniją ir „Eurobarometro“ tyrimą (iš viso 2,8 mln. EUR). Likusi biudžeto suma buvo skirta įvairiai paramos ir koordinavimo veiklai.

3.PAGRINDINĖ VEIKLA

3.1. Komunikacijos kampanija

Buvo surengta ES lygmens komunikacijos kampanija. Tikslinė auditorija daugiausia buvo mokyklinio amžiaus vaikai (10–15 m.) ir jaunimas (15–25 m.).

Komunikacinė medžiaga, parengta visomis ES valstybių narių kalbomis, be kita ko, apėmė vaizdinę tapatybę, specialiai Europos metams sukurtą logotipą visomis 24 ES kalbomis, šūkį „Mūsų paveldas – – praeities ir ateities gijų pynė“ (angl. „Our heritage: where the past meets the future“), interneto svetainę, spausdintinę ir audiovizualinę komunikacinę medžiagą visomis ES kalbomis bei priemonių rinkinį mokytojams. Be to, buvo parengtas du kartus per mėnesį leidžiamas naujienlaiškis, kuris pasiekė daugiau nei 8 000 asmenų (daugiausia prenumeratorių – Ispanijoje, Italijoje, Belgijoje, Graikijoje ir Prancūzijoje).

Socialinių tinklų kampanija pasiekė maždaug 18 mln. žmonių, kurių dauguma – jaunimas (18–24 ir 25–34 m. amžiaus grupės, kurių kiekviena sudarė maždaug po 31–35 proc.) 2018 m. saitažodis „#EuropeForCulture“ socialiniuose tinkluose buvo pavartotas 146 000 kartų.

Europos kultūros paveldo metai taip pat susilaukė daug dėmesio tradicinėje spausdintinėje žiniasklaidoje (26 544 žiniasklaidos straipsniai, kurių bendras virtualių skaitytojų skaičius siekia 5,3 mln. žmonių). Kanale ARTE buvo sudarytas Europos kultūros paveldo metų (2018 m.) grojaraštis penkiomis kalbomis.

3.2. Renginiai ir iniciatyvos valstybių narių ir ES lygmenimis

Iš viso 2018 m. suorganizuota per 23 000 renginių, kuriuose dalyvavo daugiau nei 12,8 mln. žmonių (11,7 mln. – valstybių narių ir suinteresuotųjų subjektų organizuotuose renginiuose ir 1,1 mln. – ES institucijų organizuotuose renginiuose). Europos kultūros paveldo metų (2018 m.) ženklas buvo suteiktas daugiau nei 13 000 renginių (įskaitant 2 300 vien Airijoje vykusių renginių).